
RAPORT 
PËR
PROJEKTLIGJIN “PËR DISA NDRYSHIME DHE SHTESA NË LIGJIN NR.9780, DATË 16.7.2007, “PËR INSPEKTIMIN E NDËRTIMIT”, TË NDRYSHUAR”


Komisioni për Veprimtaritë Prodhuese, Tregtinë dhe Mjedisin, në cilësinë e Komisionit përgjegjës, shqyrtoi projektligjin “Për disa ndryshime dhe shtesa në ligjin nr. 9780, datë 16.7.2007, “Për inspektimin e ndërtimit”, të ndryshuar”” në mbledhjet e datës 11 dhe 22 Dhjetor 2014.

E pranishme në mbledhjen e Komisionit, për të prezantuar projektligjin dhe për t’ju përgjigjur pyetjeve të deputetëve, ishte Ministrja e Shtetit për Marrëdheniet me Parlamentin Znj. Ermonela Felaj.

Projektligji i paraqitur për shqyrtim, ka për qëllim të sigurojë respektimin e normave, standardeve, kushteve zhvillimore dhe legjislacionit në fushën e planifikimit dhe zhvillimit të territorit e burimeve ujore, në të gjithë vendin, si dhe mbrojtjen e territorit nga ndërtimet e kundraligjshme, bazuar në parimin e zhvillimit të qëndrueshëm të territorit, të decentralizimit dhe subsidiaritetit, në bazë të ndarjes administrative.

Ky projektligj vjen si rezultat i vlerësimit të të gjithë kuadrit ligjor që rregullon veprimtarinë në fushën e ndërtimit, planifikimit dhe zhvillimit të territorit dhe të problematikave të evidentuara nga zbatimi në praktikë i ligjit të mëparshëm nga INUK-u.

Projektligji ka 22 nene, të cilat ndryshojnë, shfuqizojnë apo shtojnë nenet aktuale të ligjit.




Ndryshimet e propozuara në këtij projektligj, synojnë: 

· njësimin e terminologjisë mes këtij projektligji dhe ligjit “Për planifikimin dhe zhvillimin e territorit”, i cili hyn në fuqi më 1 tetor 2014, përfshirë këtu dhe ligjin për reformën territoriale;
·  përcaktimin e saktë të detyrave dhe fushës së përgjegjësisë së Inspektoratit Kombëtar të Mbrojtjes së Territorit, sidomos në zonat/çështjet/objektet me rëndësi kombëtare dhe në territor duke i përjashtuar ato nga fusha e përgjegjësisë e inspektorateve vendore, bazuar dhe në faktin që lejet e ndërtimit në këto zona jepen nga KKT-ja, e cila në veprimtarinë e saj mbështetet në parimin e zhvillimit të qëndrueshëm të territorit, dhe jo nga kryetarët e njësive vendore; 
· sigurimi i ndërhyrjes së menjëhershme dhe të pakufizuar të IKMT-së në zonat/çështjet/objektet me rëndësi kombëtare dhe në territor, duke dhënë një përkufizim të saktë të këtyre të fundit për të mos lënë vend për interpretime evazive, si dhe duke hequr pengesat ndaj ndërhyrjes së IKMT-së në këto zona që parashikonte ligji i mëparshëm; 
·  legjitimimi i IKMT-së për të paraqitur padi në gjykatë në rastet e një lejeje ndërtimi të dhënë në kundërshtim me ligjin, e pasqyruar kjo për herë të parë në mënyrë të shprehur në ligj. Kjo dhe në frymën e vendimit të Gjykatës Kushtetuese nr.25, datë 28.4.2014, duke e konsideruar gjykatën si të vetmin organ i cili mund të shqyrtojë vlefshmërinë e një lejeje ndërtimi; 
· rritjen e bashkëpunimit ndërmjet IKMT-së dhe inspektorateve vendore si dhe llogaridhënies së këtyre të fundit ndaj IKMT-së duke i detyruar vendorët të japin informacionin e kërkuar nga IKMT-ja brenda një afati të arsyeshëm, si dhe duke i dhënë kësaj të fundit të drejtën të ndërhyjë dhe në zona që nuk përfshihen në ato me rëndësi kombëtare, në rastet e përcaktuara saktë në ligj, për të mos lënë situatën të degradojë në rast mosveprimi nga vendorët; 
· rritjen e performancës së inspektoratit në përmbushjen e detyrave duke përcaktuar saktë në ligj procedurën e ushtrimit të kontrollit, procedurën e vendosjes së pezullimit të një ndërtimi, rritjen e masës së gjobave ndaj inspektorëve dhe kryeinspektorëvë në rast të kryerjes prej tyre të kundërvajtjeve administrative pavarësisht nësë ato përbëjnë vepër penale apo jo, si edhe një standard më të lartë arsimimi të inspektorëve; 
· parandalimin dhe mbrojtjen e territorit nga ndërtimet e paligjshme në një nivel më të lartë shfaqjeje prezence, autoriteti dhe efektshmërie, duke vënë inspektoratin në varësi të ministrisë, e cila ka në fushën e saj të përgjegjësive ruajtjen dhe sigurinë e territorit dhe ndërtimeve nga veprat penale, pra Ministrinë e Punëve të Brendshme. 

Gjithashtu, krahas ndryshimeve në këtë projektligj, janë propozuar ndryshime dhe në Kodin Penal, në dispozitën që parashikon veprën penale të ndërtimeve të paligjshme, (neni 119 i Kodit Penal), me qëllim përputhjen e përkufizimit të kësaj vepre me mënyrën, mjetet e kryerjes së saj në praktikë, me nocionin aktual të termit “ndërtim” si dhe me nevojën për të rritur rolin aktiv të Policisë së Shtetit në ushtrimin e atributeve të Policisë Gjyqësore në ndjekjen dhe procedimin penal të autorëve të kësaj vepre penale. 

Në raport me ligjin aktual, ky projektligj: 

· sjell risi në qëllimin dhe objektin e tij, duke vendosur si prioritet absolut sigurimin dhe mbrojtjen e territorit, nënkuptohet dhe të mjedisit i cili drejtpërdrejt ose jo ndikohet nga ndërtimet, përmes respektimit të normave, standardeve teknike dhe legjislacionit në fushën e planifikimit dhe zhvillimit të territorit dhe burimeve ujore në të gjithë vendin, në mënyrë të decentralizuar dhe në përputhje me parimin e subsidiaritetit, në bazë të ndarjes administrative; 
·  parashikon një organizim më fleksibël të inspektorateve, duke eliminuar burokracitë e tepërta e të panevojshme në ndërthurjen e kompetencave dhe përgjegjësive të tyre; 
·  përcakton saktë rolin e inspektoratit në nivel kombëtar, sidomos në zonat/ëështjet/objektet me rëndësi kombëtare dhe në territor, por dhe në raport me inspektoratet në nivel të qeverisjes vendore, kur këto të fundit nuk kryejnë detyrat e tyre dhe nuk përmbushin përgjegjësitë ligjore të funksionit të kontrollit dhe mbrojtjes së territorit dhe mjedisit; 

Gjatë shqyrtimit në komision, deputetët diskutuan lidhur me nevojën e parashikimit në ligj të krijimit të inspektorateve të mbrojtjes së territorit në nivel qarku. 

Ligji ekzistues e parashikon mundësinë e ngritjes së këtyre inspektorateve, në rastin e delegimit që njësia e qeverisjes vendore, mund t’i bëjë përgjegjësive dhe detyrave për inspektimin dhe mbrojtjen e territorit, qarkut, në të cilën ajo është pjesë përbërëse, sipas një marrëveshje të lidhur midis palëve, por sipas të dhënve aktuale nuk ka asnjë strukturë të tillë të ngritur. 
 	Deputetët argumentuan se, sipas reformës së re të ndarjes territoriale dhe administrative, sipas së cilës, njësitë vendore do të jenë të organizuara në 61 bashki, të cilat do të kenë kapacitetet e nevojshme për ushtrimin e kompetencave të veta në fushën e inspektimit të territorit, dhe qarku do mbetet një strukturë shumë e vogël dhe s’do të ketë kapacitete për ushtrim të një kompetence të tillë. 
Për këtë arsye, nuk do të jetë më e nevojshme që njësitë vendore ta delegojnë këtë përgjegjësi në nivel qarku, kështu që dispozitat që parashikojnë ngritjen e inspektorateve në nivel qarku, do të mbeten parazitare, e si të tilla duhet të shfuqizohen. 
Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare. Deputetët e opozitës nuk ishin të pranishëm.
Gjatë shqyrtimit nen për nen të projektligjit, Komisioni u njoh edhe me raportin  e komisionit për Çështjet Ligjore, Administratën Publike dhe të Drejtat e Njeriut, dhe propozimet për të cilat u shpreh dakord, i ka përfshirë në vërejtjet e tij si më poshtë:

1. Neni 2 i projektligjit, që ndryshon nenin 1 të ligjit, të riformulohet si më poshtë:
“Neni 2
Neni 1
Qëllimi
Ky ligj ka për qëllim të sigurojë respektimin e normave, standardeve, kushteve zhvillimore dhe legjislacionit në fushën e planifikimit dhe zhvillimit të territorit e burimeve ujore në të gjithë vendin, si dhe mbrojtjen e territorit nga ndërtimet e kundërligjshme, bazuar në parimin e zhvillimit të qëndrueshëm të territorit, të decentralizimit dhe subsidiaritetit, në bazë të ndarjes administrative.”

2. Në nenin 4 të projektligjit, që ndryshon nenin 3 të ligjit,  të hiqet pika “2”.

3. Neni 7 i projektligjit, që ndryshon nenin 6 të ligjit, të riformulohet si vijion:
“Neni 7
Neni 6  shfuqizohet”.

4.  Neni 8 i projektligjit, që ndryshon nenin 7 të ligjit, të riformulohet:
“Neni 8
Neni 7 shfuqizohet”.

5. Neni 9 i projektligjit, që ndryshon nenin 8 të ligjit, të  riformulohet si  vijon:


“Neni 9

Neni 8
Inspektorati Kombëtar i Mbrojtjes së Territorit

1.Inspektorati Kombëtar i Mbrojtjes së Territorit është institucion buxhetor, publik, me statusin e personit juridik, i specializuar në kontrollin e zbatimit të ligjshmërisë në fushën e planifikimit dhe zhvillimit të territorit, në varësi të ministrisë përgjegjëse për ruajtjen dhe sigurinë e territorit dhe ndërtimeve.
2. Inspektorati Kombëtar i Mbrojtjes së Territorit drejtohet nga kryeinspektori, i cili emërohet nga Kryeministri, me propozimin e ministrit përgjegjës për ruajtjen dhe sigurinë e territorit dhe ndërtimeve.
3. Struktura dhe organika e Inspektoratit Kombëtar të Mbrojtjes së Territorit, mirtohet me urdhër të Kryeministrit, me propozimin e ministrit përgjegjës për ruajtjen dhe sigurinë e territorit dhe ndërtimeve.
4.Punonjësit e Inspektoratit Kombëtar të Mbrojtjes së Territorit gëzojnë të drejtën e pajisjes me armë dhe të përdorimit të tyre sipas legjislacionit përkatës. 
5. Mënyra e organizimit, funksionimit dhe shenjat dalluese të veçanta të Inspektoratit Kombëtar të Mbrojtjes së Territorit përcaktohen me vendim të Këshillit të Ministrave.”.

6. Neni 10 i projektligjit, i cili shton nenin 8/1 në ligj, të  riformulohet si vijon:
“Neni 8/1
Marrëdhëniet e ministrit me Inspektoratin kombëtar të Mbrojtjes së Territorit

Ministri është autoriteti, i cili:
a) informohet për të gjithë veprimtarinë e Inspektoratit Kombëtar të Mbrojtjes së Territorit, dhe i kërkon kryeinspektorit të raportojë për ushtrimin e përgjegjësive dhe përmbushjen e detyrave të tij e të inspektorëve në varësi të tij, si dhe të inspektorateve vendore, në përgjithësi, nëpërmjet të dhënave statistikore, ose në lidhje me ndonjë çështje të veçantë, në përputhje me legjislacionin në fuqi;

b) kërkon performancë të lartë të Inspektoratit Kombëtar të Mbrojtjes së Territorit për realizimin e objektivave të përcaktuar; 

c) vlerëson dhe merr masat përkatëse brenda fushës së tij të përgjegjësisë, për ankesat e subjekteve të interesuara, ndaj kryeinspektorit të Inspektoratit Kombëtar të Mbrojtjes së Territorit”. 

7. Në nenin 11 të projektligjit, i cili ndryshon nenin 9 të ligjit, në shkronjën “a)” ,  fjala “..menjëherë..”  të zëvendësohet me fjalën “…drejtpërdrejt..”

8. Neni 13 i projektligjit, të riformulohet si vijon:

“Neni 13
Nenet 10, 10/1, 10/2 dhe 10/3, shfuqizohen”. 

9. Në nenin 17 të projektligjit, i cili ndryshon nenin 14 të ligjit, titulli i nenit të bëhet: “Ankimi gjyqësor”. 

10. Neni 21 i projektligjit, të  riformulohet:

“Neni 18 shfuqizohet”.





Gentjan BEJKO		           	      			            Eduard SHALSI

Relator	                                                    					     Kryetar	    			    			  

